b'\n_START_ARTICLE_\nVello Kaavere\n_START_PARAGRAPH_\nVello Kaavere (s\xc3\xbcnninimi Baumann; 13. juuli 1936 T\xc3\xb5rva \xe2\x80\x93 11. aprill 1994 Tartu) oli eesti teadusajaloolane, genealoog._NEWLINE_Aastal 1959 l\xc3\xb5petas Kaavere Tartu Riikliku \xc3\x9clikooli geograafia alal._NEWLINE_T\xc3\xb6\xc3\xb6tas kutselise pedagoogina Tartu Pimedate Koolis ja pikemat aega Tartu 1. Eriinternaatkooli direktori aset\xc3\xa4itjana 1975. aastani._NEWLINE_Aastatel 1975-1994 t\xc3\xb6\xc3\xb6tas Zooloogia ja Botaanika Instituudis teadurina ja hiljem Baeri muuseumi juhatajana. Ta oli \xc3\xbcks Baeri muuseumi rajajatest ja \xc3\xbclesehitajatest._NEWLINE_Kaavere v\xc3\xb5ttis osa Eesti Geograafia Seltsi, Tartu Saksa Kultuuriinstituudi t\xc3\xb6\xc3\xb6st, oli Saksamaal asuva Baltisaksa Genealoogia Seltsi liige, juhtis Teadusajaloo ja Teadusfilosoofia Eesti \xc3\x9chenduse geograafia ajaloo sektsiooni ja Eesti Looduseuurijate Seltsi loodusteaduse ajaloo komisjoni, ta osales ka Tartu \xc3\x9clikooli \xc3\xb5ppet\xc3\xb6\xc3\xb6s._NEWLINE_Alates 1964. aastast on ta avaldanud teaduslikke ja populaarteaduslikke artikleid 19. sajandi kuulsatest teadlastest ajakirjas Eesti Loodus ja teistes v\xc3\xa4ljaannetes._NEWLINE_Karl Ernst von Baeri kohta on tema sulest ilmunud kirjutisi alates aastast 1967._NEWLINE_Kaavere osales sarja Folia Baeriana toimetamisel ja Eesti teaduse biograafilise leksikoni m\xc3\xa4rks\xc3\xb5nastiku koostamisel. Ta on toimetanud kogumikke Teaduse ajaloo lehek\xc3\xbclgi Eestist ning on kirjutanud arvukalt artikleid ents\xc3\xbcklopeediale geograafia ajaloo valdkonnast._NEWLINE_Tunnustust on leidnud tema raamat K. E. von Baeri suguv\xc3\xb5sast (Die Nachkommen von Karl Ernst von Baer, 1990) ja eestikeelne suures osas originaaluurimustel p\xc3\xb5hinev Baeri elulugu (1992).'